Tobias Grotkjær Elmstrøm (M), 2024-05-21:
Tak til Dansk Folkeparti for at sætte fokus på voldtægtsbestemmelsen i forhold til samtykkebegrebet, og tak til SF for at sætte fokus på falske anklager og anmeldelser af voldtægter.
Vi kan også høre i salen i dag, at der egentlig er en bred enighed om, at der skal en undersøgelse i gang.
Men for lige at følge op på Dansk Folkepartis beslutningsforslag vil jeg sige: Voldtægtsbestemmelsen er fra 2021, og der er ingen tvivl for mig at se om, at den helt grundlæggende har ændret samfundets forståelse af, hvad en voldtægt er.
For nu skal kvinder og mænd ikke længere sige nej, nu skal man sige ja.
Dermed understreges det, at man har ret til sin egen krop, og samtidig har begge ansvar for at sikre sig, at den anden gerne vil.
For mig at se er samtykkeloven også med til at lære fremtidige generationer at være opmærksomme på modpartens signaler og respektere disse.
Sagt med andre ord er samtykke med til at forebygge voldtægter på sigt, håber jeg.
Derfor mener vi egentlig, at samtykkeloven har været med til sikre voldtægtsofres retssikkerhed, og vi skal ikke helt underkende vigtigheden af samtykkeloven.
Men når det så er sagt, betyder det ikke, at samtykkeloven kommer uden betænkeligheder.
Som forslagsstillerne skriver i deres fremsættelse, har flere advokater og fagfolk udtrykt bekymring, og det er klart, at det er noget, vi skal tage til efterretning.
Derfor er jeg sådan set
også enig med forslagsstillerne i, at det er relevant at undersøge anvendelsen og effekten af samtykkeloven og i det hele taget afdække udviklingen på området, ligesom det også er vigtigt at få opdateret vidensgrundlaget vedrørende anmeldte voldtægter, som ikke er revideret siden 2009.
Og nu kommer der så et »men«, for selv om samtykkeloven er knap 3½ år gammel, er der ikke ret mange afsluttede sager endnu, som min kollega fra regeringen også har været inde på, altså sager, der har været igennem byretten og landsretten.
Vi kan så småt se i statistikkerne, at der er sket en stigning i antallet af anmeldelser, men det interessante for mig er helt klart, hvordan dommene er faldet ud i byret og landsret.
Så i Moderaterne mener vi, at det for nuværende ikke er aktuelt med sådan en undersøgelse, som der lægges op til, inden årets udgang.
Derfor kommer vi til at stemme imod.
Men det kan ikke siges nok gange, at voldtægt er en dybt forfærdelig og uacceptabel forbrydelse med alvorlige konsekvenser for ofrene.
Det er der igen også bred enighed om i Folketingssalen.
Derfor skal vi selvfølgelig gøre endnu mere for at forebygge voldtægter, og som vi også tidligere har diskuteret, kræver det mere viden om gerningspersonerne, det kræver mere viden om ofrene og den forholdsvis nye voldtægtsbestemmelse.
Der har været lidt diskussion i Folketingssalen i dag om, hvornår en sådan undersøgelse skulle opstartes.
Der prøvede min kollega hr. Preben Bang Henriksen at foreslå, at man så skulle lande den midt imellem og sige, at det skulle være i midten af 2025.
Så er der SF's beslutningsforslag B 160.
Som det er beskrevet i fremsættelsesteksten, når man læser den, er bekymringen for at blive falsk anklaget for en voldtægt steget.
Det fremgår af en undersøgelse fra Det Kriminalpræventive Råd i 2023.
Det er et kæmpe retssikkerhedsmæssigt problem.
Derfor er det selvfølgelig også vigtigt at få klarhed over den reelle risiko for at blive falsk anklaget for voldtægt.
Samtidig skal vi undgå unødig at mistænkeliggøre ofre, som har været udsat for en forfærdelig forbrydelse, som voldtægt er.
Men Moderaterne støtter op om i 2025 at undersøge, hvor meget falske anklager og anmeldelser af voldtægt fylder.
For vi er nødt til også at blive klogere på det område.
Det skylder vi ofrene, og det skylder vi de mange unge mænd, som frygter for at blive falsk anklaget.
Så vedrørende både B 160 og B 188 er vi på linje med Socialdemokratiet og Venstre, i forhold til at vi skal prøve at kigge ind i en beretningstekst.
Hvornår undersøgelsen skal igangsættes, mener jeg er helt klart skal være, når vi har nok sager, der har været igennem byretten og landsretten.
Det er det, der skal være med til at definere, hvornår vi skal starte undersøgelsen op, så vi har et grundlag for at kunne vurdere konsekvenserne af samtykkeloven.